ΑΠΟΦΑΣΗ ΤΟΥ ΣΥΜΒΟΥΛΙΟΥ της 13ης Ιουλίου 1992 σχετικά με τη γνωστοποίηση της αποδοχής εκ μέρους της Κοινότητας της διεθνούς συμφωνίας του 1983 για τον καφέ, όπως παρατείνεται μέχρι τις 30 Σεπτεμβρίου 1993 (92/422/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 113 και 116,

την πρόταση της Επιτροπής,

Εκτιμώντας:

ότι, με την απόφαση 87/485/ΕΟΚ (1), το Συμβούλιο ενέκρινε τη διεθνή συμφωνία του 1983 για τον καφέ, η οποία άρχισε να ισχύει την 1η Οκτωβρίου 1983 για περίοδο έξι ετών, μέχρι τις 30 Σεπτεμβρίου 1989-

ότι, με το ψήφισμα 347 της 4ης Ιουλίου 1989, το διεθνές συμβούλιο του καφέ αποφάσισε να παρατείνει τη συμφωνία, για περίοδο δύο ετών, μέχρι τις 30 Σεπτεμβρίου 1991- ότι, με το ψήφισμα 352 της 28ης Σεπτεμβρίου 1990, το διεθνές συμβούλιο του καφέ αποφάσισε να παρατείνει τη συμφωνία για μια νέα περίοδο ενός έτους, μέχρι τις 30 Σεπτεμβρίου 1992- ότι, με το ψήφισμα 355 της 27ης Σεπτεμβρίου 1991, το διεθνές συμβούλιο του καφέ αποφάσισε να παρατείνει τη συμφωνία για μια νέα περίοδο ενός έτους, μέχρι τις 30 Σεπτεμβρίου 1993-

ότι όλα τα κράτη μέλη δήλωσαν ότι προτίθενται να εφαρμόσουν τη συμφωνία-

ότι η Κοινότητα και τα κράτη μέλη πρέπει να γνωστοποιήσουν ταυτόχρονα στο Γενικό Γραμματέα του Οργανισμού Ηνωμένων Εθνών την αποδοχή της συμφωνίας, όπως παρατείνεται μέχρι τις 30 Σεπτεμβρίου 1993,

ΑΠΟΦΑΣΙΖΕΙ:

Άρθρο 1

1. Σύμφωνα με το ψήφισμα 355 της 27ης Σεπτεμβρίου 1991 του διεθνούς συμβουλίου του καφέ, η διεθνής συμφωνία του 1983 για τον καφέ, όπως παρατείνεται μέχρι τις 30 Σεπτεμβρίου 1993, εγκρίνεται εξ ονόματος της Κοινότητας.

Το κείμενο του ψηφίσματος επισυνάπτεται στην παρούσα απόφαση.

2. Η Κοινότητα και τα κράτη μέλη, μόλις ολοκληρωθούν οι σχετικές απαιτούμενες εσωτερικές διαδικασίες, γνωστοποιούν ταυτόχρονα στο Γενικό Γραμματέα του Οργανισμού Ηνωμένων Εθνών την εκ μέρους τους αποδοχή της συμφωνίας, όπως παρατείνεται μέχρι τις 30 Σεπτεμβρίου 1993.

Άρθρο 2

Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί, εξ ονόματος της Κοινότητας, στη γνωστοποίηση η οποία προβλέπεται στο άρθρο 1 παράγραφος 2. Βρυξέλλες, 13 Ιουλίου 1992. Για το Συμβούλιο

Ο Πρόεδρος

N. LAMONT

(1) ΕΕ αριθ. L 276 της 29. 9. 1987, σ. 61.

ΨΗΦΙΣΜΑ αριθ. 355 (το οποίο ενέκρινε η έκτη σύνοδος ολομέλειας στις 27 Σεπτεμβρίου 1991) ΔΙΕΘΝΗΣ ΣΥΝΕΡΓΑΣΙΑ ΣΤΟΝ ΤΟΜΕΑ ΤΟΥ ΚΑΦΕ

ΤΟ ΔΙΕΘΝΕΣ ΣΥΜΒΟΥΛΙΟ ΤΟΥ ΚΑΦΕ,

ΕΚΤΙΜΩΝΤΑΣ:

ότι οι διεθνείς συμφωνίες για τον καφέ, οι οποίες ισχύουν εδώ και 29 χρόνια, απέδειξαν ότι αποτελούν χρήσιμα και θετικά μέσα διεθνούς συνεργασίας-

ότι τόσο οι παραγωγοί όσο και οι καταναλωτές διατύπωσαν ορισμένες νέες προτάσεις και ιδέες, όσον αφορά τον τρόπο άμεσης ανταπόκρισης στην κατάσταση της αγοράς και τη λήψη μέτρων για τη μελλοντική οργάνωση της αγοράς-

ότι υπάρχει πολιτική θέληση και εποικοδομητικό πνεύμα για να εξεταστεί κάθε δυνατή βάση μιας νέας διεθνούς συμφωνίας για τον καφέ, η οποία πρόκειται να αποτελέσει αντικείμενο διαπραγματεύσεων στο προσεχές μέλλον και

ότι η διεθνής συμφωνία του 1983 για τον καφέ, όπως παρατείνεται με τα ψηφίσματα 347 και 352, λήγει στις 30 Σεπτεμβρίου 1992 και ότι, για να υπάρχει αρκετό χρονικό διάστημα για τη μελέτη και εφαρμογή αυτών των νέων προτάσεων και ιδεών καθώς και για να εξασφαλισθεί η διατήρηση του forum της διεθνούς οργάνωσης για τον καφέ, είναι ανάγκη να παραταθεί εκ νέου η διεθνής συμφωνία του 1983 για τον καφέ,

ΑΝΑΓΝΩΡΙΖΕΙ:

ότι η παράταση της σημερινής κατάστασης της αγοράς, στην οποία οι πραγματικές τιμές του καφέ έχουν φθάσει στο χαμηλότερο επίπεδό τους, από τη δεκαετία του 1930, έχει κατ' εξοχήν επιζήμιες επιπτώσεις στις οικονομίες των χωρών που παράγουν καφέ και θέτει σε κίνδυνο τις μελλοντικές προοπτικές για τη διατήρηση της παραγωγής και της ποιότητας και

ΑΠΟΦΑΣΙΖΕΙ: 1. Ότι η διεθνής συμφωνία του 1983 για τον καφέ, όπως έχει παραταθεί, παρατείνεται εκ νέου για ένα έτος, δηλαδή από 1ης Οκτωβρίου 1992 μέχρι 30ής Σεπτεμβρίου 1993.

2. Να συγκροτηθεί μια ομάδα εργασίας, ανοικτή σε όλα τα μέλη, για να εξετάσει σε βάθος κάθε πρόταση και ιδέα όσον αφορά το μέλλον της διεθνούς συνεργασίας στον τομέα του καφέ και να υποβάλλει έκθεση στο Συμβούλιο, κατά την πρώτη τακτική σύνοδο του έτους-καφέ 1991/92 και, σε κάθε περίπτωση, όχι αργότερα από την πρώτη εβδομάδα του μηνός Απριλίου 1992. Με βάση την έκθεση αυτή, το Συμβούλιο πρέπει να αποφασίσει σχετικά με τη διαπραγμάτευση νέας διεθνούς συμφωνίας για τον καφέ, με προοπτική την περάτωσή της όχι αργότερα από τις 31 Δεκεμβρίου 1992.

3. Ότι η διεθνής συμφωνία του 1983 για τον καφέ, όπως έχει παραταθεί, εξακολουθεί να ισχύει από 1ης Οκτωβρίου 1992, σύμφωνα με τις διατάξεις της παραγράφου 1 του παρόντος ψηφίσματος, μεταξύ των συμβαλλομένων μερών τα οποία, σύμφωνα με τη νομοθεσία και τις ρυθμίσεις τους, γνωστοποιούν ότι αποδέχονται αυτή τη νέα παράταση, στον Γενικό Γραμματέα του Οργανισμού των Ηνωμένων Εθνών, στις 25 Σεπτεμβρίου 1992, εάν, κατά την ημερομηνία αυτή, αυτά τα συμβαλλόμενα μέρη αντιπροσωπεύουν τουλάχιστον 20 μέλη εξαγωγείς, που διαθέτουν την πλειοψηφία των ψήφων των μελών εξαγωγέων, και τουλάχιστον δέκα μέλη εισαγωγείς, που διαθέτουν την πλειοψηφία των ψήφων των μελών εισαγωγέων. Για το σκοπό αυτό, οι ψήφοι υπολογίζονται κατά την 1η Ιουλίου 1992. Οι γνωστοποιήσεις αυτές υπογράφονται από τον αρχηγό του κράτους ή της κυβέρνησης ή από τον υπουργό των εξωτερικών ή από πρόσωπο που είναι πλήρως εξουσιοδοτημένο για το σκοπό αυτό, δι' υπογραφής των ανωτέρω. Στην περίπτωση διεθνούς οργανισμού, η γνωστοποίηση υπογράφεται από εκπρόσωπο δεόντως εξουσιοδοτημένο, σύμφωνα με τον κανονισμό του οργανισμού, ή από εντολοδόχο, τον οποίο έχει πλήρως εξουσιοδοτήσει ο εν λόγω εκπρόσωπος.

4. Ότι μια γνωστοποίηση, εκ μέρους συμβαλλομένου μέρους, σύμφωνα με την οποία αναλαμβάνει να εφαρμόσει προσωρινά, σύμφωνα με τη νομοθεσία και τις ρυθμίσεις του, τις διατάξεις της συμφωνίας, όπως παρατείνεται, και την οποία παραλαμβάνει ο Γενικός Γραμματέας του Οργανισμού των Ηνωμένων Εθνών όχι αργότερα από τις 25 Σεπτεμβρίου 1992, θεωρείται ότι έχει το ίδιο αποτέλεσμα με μια γνωστοποίηση αποδοχής της νέας παράτασης της διεθνούς συμφωνίας του 1983 για τον καφέ, όπως παρατείνεται. Το εν λόγω συμβαλλόμενο μέρος έχει όλα τα δικαιώματα και αναλαμβάνει όλες τις υποχρεώσεις ενός μέλους. Εντούτοις, εάν ο Γενικός Γραμματέας του Οργανισμού των Ηνωμένων Εθνών δεν λάβει επίσημη γνωστοποίηση αποδοχής της νέας παράτασης, κατά ένα έτος, της διεθνούς συμφωνίας του 1983 για τον καφέ, όπως παρατείνεται, μέχρι τις 31 Μαρτίου 1993, ή σε κάθε μεταγενέστερη ημερομηνία την οποία είναι δυνατόν να αποφασίσει το Συμβούλιο, το εν λόγω συμβαλλόμενο μέρος παύει να συμμετέχει στη συμφωνία κατά την ημερομηνία αυτή.

5. Ότι κάθε συμβαλλόμενο μέρος στη διεθνή συμφωνία του 1983 για τον καφέ, όπως παρατείνεται, που δεν έχει προβεί στις γνωστοποιήσεις αποδοχής που προβλέπονται στις παραγράφους 3 και 4 του παρόντος ψηφίσματος, δύναται να προσχωρήσει στη συμφωνία μέχρι τις 31 Μαρτίου 1993 ή μέχρι κάθε μεταγενέστερη ημερομηνία, την οποία είναι δυνατόν να αποφασίσει το Συμβούλιο, υπό την προϋπόθεση ότι, καταθέτοντας το έγγραφο προσχώρησης, αυτό το συμβαλλόμενο μέρος αναλαμβάνει να εκπληρώσει όλες τις υποχρεώσεις τις οποίες έχει προηγουμένως αναλάβει βάσει της συμφωνίας, αναδρομικώς από 1ης Οκτωβρίου 1992.

6. Ότι, εφόσον σύμφωνα με τις διατάξεις των παραγράφων 3 και 4 του παρόντος ψηφίσματος δεν πληρούνται οι προϋποθέσεις για να εξακολουθήσει να ισχύει για μια νέα περίοδο ενός έτους η διεθνής συμφωνία του 1983 για τον καφέ, όπως παρατείνεται, οι κυβερνήσεις, που έχουν γνωστοποιήσει την αποδοχή τους ή την προσωρινή εφαρμογή αυτής της νέας παράτασης, συνέρχονται για να αποφασίσουν:

α) εάν θα εξακολουθήσει να ισχύει μεταξύ τους η συμφωνία και, στην περίπτωση αυτή, για να καθορίσουν τους όρους υπό τους οποίους θα εξακολουθήσει να λειτουργεί η οργάνωση ή

β) τη λήψη μέτρων για να εκκαθάριση της οργάνωσης σύμφωνα με την παράγραφο 4 του άρθρου 68 της συμφωνίας.

7. Να ζητήσουν από τον εκτελεστικό διευθυντή να διαβιβάσει το παρόν ψήφισμα στο Γενικό Γραμματέα του Οργανισμού των Ηνωμένων Εθνών.